**ΒΟΥΛΗ ΤΩΝ ΕΛΛΗΝΩΝ**

**Θ΄ ΑΝΑΘΕΩΡΗΤΙΚΗ ΒΟΥΛΗ**

**ΠΕΡΙΟΔΟΣ ΙΗ΄- ΣΥΝΟΔΟΣ Α΄**

**ΔΙΑΡΚΗΣ ΕΠΙΤΡΟΠΗ ΠΑΡΑΓΩΓΗΣ ΚΑΙ ΕΜΠΟΡΙΟΥ**

**Π Ρ Α Κ Τ Ι Κ Ο**

**(Άρθρο 40 παρ. 1 Κ.τ.Β.)**

 Στην Αθήνα σήμερα, 2 Δεκεμβρίου 2019, ημέρα Δευτέρα και ώρα 13.15΄, στην **Αίθουσα «Προέδρου Αθανασίου Κωνστ. Τσαλδάρη» (223)** **του Μεγάρου της Βουλής,** συνήλθε σε συνεδρίαση η Διαρκής Επιτροπή Παραγωγής και Εμπορίου, υπό την προεδρία του Αντιπροέδρου αυτής, κ. Νικολάου Ταγαρά, με θέμα ημερήσιας διάταξης την επεξεργασία και εξέταση του σχεδίου νόμου του Υπουργείου Υποδομών και Μεταφορών «Κύρωση της Συμφωνίας μεταξύ της Ελληνικής Δημοκρατίας και της Δημοκρατίας της Σερβίας για την αμοιβαία αναγνώριση των αδειών οδήγησης».

Στην συνεδρίαση παρέστησαν ο Υπουργός Υποδομών και Μεταφορών, κ. Ιωάννης Κεφαλογιάννης, καθώς και αρμόδιοι υπηρεσιακοί παράγοντες.

 Ο Αντιπρόεδρος της Επιτροπής, αφού διαπίστωσε την ύπαρξη απαρτίας, κήρυξε την έναρξη της συνεδρίασης και έκανε την α΄ ανάγνωση του καταλόγου των μελών της Επιτροπής. Παρόντες ήταν οι Βουλευτές κ.κ.: Ανδριανός Ιωάννης, Βούλτεψη Σοφία, Βλάχος Γεώργιος, Βολουδάκης Μανούσος-Κωνσταντίνος, Γιόγιακας Βασίλειος, Μπογδάνος Κωνσταντίνος, Καραμανλή Άννα, Καρασμάνης Γεώργιος, Κατσανιώτης Ανδρέας, Κέλλας Χρήστος, Λεονταρίδης Θεόφιλος, Μπακογιάννη Θεοδώρα (Ντόρα), Μπουκώρος Χρήστος, Μπουτσικάκης Χριστόφορος-Εμμανουήλ, Οικονόμου Βασίλειος, Οικονόμου Ιωάννης, Παπαδόπουλος Μιχαήλ, Πιπιλή Φωτεινή, Κατσαφάδος Κωνσταντίνος, Σιμόπουλος Ευστράτιος (Στράτος), Σούκουλη-Βιλιάλη Μαρία-Ελένη (Μαριλένα), Σταμενίτης Διονύσιος, Ταγαράς Νικόλαος, Τραγάκης Ιωάννης, Φόρτωμας Φίλιππος, Χαρακόπουλος Μάξιμος, Αποστόλου Ευάγγελος, Τζούφη Μερόπη, Δραγασάκης Ιωάννης, Ζαχαριάδης Κωνσταντίνος, Καφαντάρη Χαρά, Κόκκαλης Βασίλειος, Σπίρτζης Χρήστος, Παππάς Νικόλαος, Πέρκα Θεοπίστη (Πέτη), Πούλου Παναγιού (Γιώτα), Κάτσης Μάριος, Τζανακόπουλος Δημήτριος, Τσίπρας Γεώργιος, Γκιόλας Ιωάννης, Αρβανιτίδης Γιώργος, Μουλκιώτης Γεώργιος, Κατρίνης Μιχαήλ, Κεγκέρογλου Βασίλειος, Παφίλης Αθανάσιος, Κατσώτης Χρήστος, Αθανασίου Μαρία, Μυλωνάκης Αντώνιος, Αρσένης Κρίτων-Ηλίας και Λογιάδης Γεώργιος.

**ΝΙΚΟΛΑΟΣ ΤΑΓΑΡΑΣ (Αντιπρόεδρος της Επιτροπής):** Κυρίες και κύριοι συνάδελφοι, αρχίζει η συνεδρίαση της Διαρκούς Επιτροπής Παραγωγής και Εμπορίου, με θέμα ημερήσιας διάταξης την επεξεργασία και εξέταση του σχεδίου νόμου του Υπουργείου Υποδομών και Μεταφορών «Κύρωση της Συμφωνίας μεταξύ της Ελληνικής Δημοκρατίας και της Δημοκρατίας της Σερβίας για την αμοιβαία αναγνώριση των αδειών οδήγησης».

Επειδή, δεν είναι μεγάλο το θέμα, θεωρώ, ότι χρόνος ομιλίας οκτώ έως δέκα λεπτά είναι αρκετά για τους Εισηγητές και Ειδικούς Αγορητές με ανοχή.

Το λόγο έχει η Εισηγήτρια της Πλειοψηφίας, κυρία Μαρία Ελένη (Μαριλένα) Σούκουλη – Βιλιάλη.

**ΜΑΡΙΑ – ΕΛΕΝΗ (ΜΑΡΙΛΕΝΑ) ΣΟΥΚΟΥΛΗ – ΒΙΛΙΑΛΗ (Εισηγήτρια της Πλειοψηφίας):** Κυρίες και κύριοι συνάδελφοι, σήμερα προτείνεται η νομοθετική Κύρωση της Συμφωνίας μεταξύ της Ελληνικής Δημοκρατίας και της Δημοκρατίας της Σερβίας για την αμοιβαία αναγνώριση των αδειών οδήγησης. Μια Συμφωνία που υπογράφηκε από την προηγούμενη Κυβέρνηση στις 13 Ιουλίου του 2017. Είναι, νομίζω, θετικό, ότι οι ιστορικοί δεσμοί φιλίας με τη Σερβία και οι οποίοι αντικατοπτρίζουν τα αισθήματα φιλίας των δύο λαών, καλλιεργούνται κατά τρόπο στρατηγικό από όλες τις ελληνικές κυβερνήσεις.

Η δική μας Κυβέρνηση είναι προσηλωμένη στην περαιτέρω εμβάθυνση των διμερών σχέσεών μας, στηρίζοντας απόλυτα και σθεναρά την προσπάθεια της Σερβίας να καταστεί μέλος της Ε.Ε.. Γνωρίζετε, ότι στις 11 Δεκεμβρίου θα πραγματοποιηθεί η συνάντηση του Ανώτατου Συμβουλίου Συνεργασίας Ελλάδας και Σερβίας, όπου θα συζητηθούν και νέα πεδία συνεργασίας, όπως, πρόσφατα είδαμε και με τη Συμφωνία σύστασης ενός νέου σχήματος περιφερειακής συνεργασίας, μεταξύ Ελλάδας, Κύπρου και Σερβίας.

Επομένως και στο εν λόγω πλαίσιο συνεργασίας, προχωρούμε με τη Συμφωνία για την αμοιβαία αναγνώριση των αδειών οδήγησης, προκειμένου να βελτιωθεί η οδική ασφάλεια, αλλά και να διευκολυνθεί η οδική κυκλοφορία στα δύο κράτη. Οι άδειες αυτές αφορούν πολίτες που θέλουν να εγκατασταθούν στην επικράτεια της άλλης χώρας.

Αυτό, πρακτικά, σημαίνει, ότι μέσω ανταλλαγής οι εν λόγω πολίτες θα μπορούν να αποκτήσουν άδεια στη χώρα διαμονής τους, χωρίς την υποχρέωση θεωρητικής και πρακτικής εξέτασης, προσκομίζοντας μόνο ιατρικά πιστοποιητικά υγείας και ακολουθώντας την διαδικασία που προβλέπεται για την ανταλλαγή αδειών οδήγησης που έχουν χορηγηθεί από κράτη μέλη της Ε.Ε., σύμφωνα με την Οδηγία 126/2006.

Πιο συγκεκριμένα, όσον αφορά τη Συμφωνία, σύμφωνα με τα άρθρα 1, 2,3 τα Συμβαλλόμενα Μέρη επιτρέπουν στους κατόχους αδειών οδήγησης να τις ανταλλάσσουν, υπό την προϋπόθεση, ότι έχουν λάβει άδεια διαμονής τα δύο Συμβαλλόμενα Μέρη ή προσωρινή άδεια διαμονής στη Δημοκρατία της Σερβίας. Η ισχύς της άδειας οδήγησης, που εκδόθηκε από ένα συμβαλλόμενο μέρος δεν ισχύει στην επικράτεια του άλλου μέρους, όταν λήξει η νόμιμη διαμονή στην επικράτεια αυτή. Οι ισχύουσες εθνικές νομοθεσίες καθορίζουν τους όρους διαμονής ή προσωρινής διαμονής.

 Στα άρθρα 4, 5 και 6 της συμφωνίας, προβλέπεται ότι, εφόσον συντρέχουν οι παραπάνω προϋποθέσεις, δύναται να γίνει η ανταλλαγή των αδειών οδήγησης, χωρίς την υποχρέωση θεωρητικής και πρακτικής εξέτασης και μόνο με την προσκόμιση των απαραίτητων πιστοποιητικών ιατρικής ικανότητας οδηγήσεως οχήματος ή συνδυασμού οχημάτων της αντίστοιχης κατηγορίας. Εξαιρούνται άδειες που προέρχονται από ανταλλαγή με χώρες εκτός Ε.Ε. και ευρωπαϊκού οικονομικού χώρου. Στους κατόχους των αδειών οδήγησης θα αναγνωρίζονται οι αντίστοιχες κατηγορίες βάσει των πινάκων ισοδυναμιών που υπάρχουν στο παράρτημα, πλην των κατηγοριών που δεν αναγνωρίζονται ούτε στην οδηγία 126 / 2006.

 Τέλος, στα άρθρα 7, 8, 9, 10, 11 και 12 αναφέρονται οι αρμόδιες αρχές ανταλλαγής και ελέγχου των αδειών οδήγησης. Η παρούσα συμφωνία συνάπτεται για αόριστο χρόνο και οι διαφορές στην ερμηνεία ή την εφαρμογή διευθετούνται με διαβουλεύσεις μεταξύ των συμβαλλομένων μερών μέσω διπλωματικής οδού. Η συμφωνία δύναται να τροποποιηθεί μόνο δια μέσου αμοιβαίας γραπτής συγκατάθεσης.

 Με την εφαρμογή της συμφωνίας η Ελληνική Δημοκρατία σέβεται τις υποχρεώσεις που απορρέουν από τη συμμετοχή της στην Ε.Ε.. Κυρίες και κύριοι συνάδελφοι, η κύρωση του σχεδίου νόμου του Υπουργείου Υποδομών και Μεταφορών, που αφορά τη συμφωνία για την αμοιβαία ανταλλαγή αδειών οδήγησης, αποτελεί ένα ακόμα μικρό βήμα στήριξης μιας μακράς ιστορίας φιλίας των δύο κρατών. Ως χώρα που προωθεί σταθερά την ειρήνη και την ασφάλεια στην περιοχή μας, πρέπει να εφοδιάσουμε τους πολίτες μας με τα κατάλληλα εργαλεία που διευκολύνουν αλλά και ενδυναμώνουν τις σχέσεις συνεργασίας και αλληλοκατανόησης.

 Εισηγούμαι, επομένως, την ψήφιση του σχεδίου νόμου. Σας ευχαριστώ.

 **ΝΙΚΟΛΑΟΣ ΤΑΓΑΡΑΣ (Αντιπρόεδρος της Επιτροπής):** Ευχαριστούμε. Το λόγο έχει η κυρία Πέρκα.

 **ΘΕΟΠΙΣΤΗ (ΠΕΤΗ) ΠΕΡΚΑ (Εισηγήτρια της Μειοψηφίας):** Ευχαριστώ. Κυρίες και κύριοι συνάδελφοι, η συμφωνία Ελλάδας - Σερβίας, για την αμοιβαία αναγνώριση των αδειών οδήγησης, εντάσσεται στην γενικότερη στρατηγική της αναβάθμισης των σχέσεων των δύο χωρών. Ιδιαίτερα στη σημερινή συγκυρία, η στρατηγική αναβάθμιση των σχέσεων μεταξύ των δύο χωρών είναι κρίσιμη με δεδομένες τις ανησυχίες για το μέλλον της ευρύτερης περιοχής των Βαλκανίων, αλλά ταυτόχρονα σε μια περίοδο που ανοίγονται νέες δυνατότητες και προοπτικές.

 Η συνεργασία με τη Σερβία περιλαμβάνει συνολικά έξι διακρατικές συμφωνίες που αφορούν στη συνεργασία στους τομείς του πολιτισμού, του τουρισμού, την ανάπτυξη των σιδηροδρομικών μεταφορών, της κοινωνικής ασφάλισης, αναγνώριση των αδειών κυκλοφορίας και των διπλωματικών ακαδημιών. Αυτό το συγκεκριμένο νομοσχέδιο εντάσσεται στο ευρύτερο πλαίσιο συνεργασίας. Σήμερα, δηλαδή, ψηφίζουμε εμείς υπέρ της συμφωνίας μεταξύ Ελλάδας και Σερβίας για την αμοιβαία αναγνώριση των αδειών οδήγησης. Η συγκεκριμένη συμφωνία είχε προωθηθεί από την κυβέρνηση ΣΥΡΙΖΑ και είχε υπογραφεί τον Ιούλιο του 2017 από τους αρμόδιους υπουργούς.

Το παρόν νομοσχέδιο έρχεται να κυρώσει νομοθετικά τη συμφωνία μεταξύ των δύο χωρών. Τα δύο συμβαλλόμενα μέρη, μέσω της συμφωνίας, προχωρούν στην αμοιβαία αναγνώριση των αδειών οδήγησης που εκδίδονται στις δύο χώρες. Ειδικότερα, πλέον, όλοι οι πολίτες που κατοικούν μόνιμα στην Ελλάδα ή τη Σερβία ή έχουν προσωρινή διαμονή στη Σερβία, θα μπορούν να αποκτήσουν μέσω ανταλλαγής άδεια οδήγησης χωρίς την υποχρέωση θεωρητικής και πρακτικής άσκησης, προσκομίζοντας μόνο τα σχετικά ιατρικά πιστοποιητικά υγείας. Με τον τρόπο αυτό, η συμφωνία επιτυγχάνει να βοηθήσει τους πολίτες των δύο χωρών, που επιθυμούν να εγκατασταθούν στο έδαφος της άλλης χώρας, να αποκτήσουν άδεια οδήγησης στην οποία μάλιστα θα καταχωρούνται όλες οι κατηγορίες, για τις οποίες είχαν ήδη δικαίωμα να οδηγούν και που είναι σύμφωνες με τις αντίστοιχες κατηγορίες του άλλου συμβαλλόμενου μέρους.

Η παρούσα συμφωνία έχει διάρκεια αορίστου χρόνου, ενώ μπορεί να καταγγελθεί ανά πάσα στιγμή από κάθε συμβαλλόμενο μέρος με γραπτή κοινοποίηση στο άλλο μέρος, μέσω διπλωματικής οδού. Μπορεί επίσης, να τροποποιηθεί με αμοιβαία γραπτή συγκατάθεση των συμβαλλομένων μερών.

Η συγκεκριμένη σύμβαση εστιάζει στην διαμόρφωση κατάλληλου ρυθμιστικού περιβάλλοντος, μέσω της εναρμόνισης της νομοθεσίας και των κανόνων, με στόχο την ενδυνάμωση της οδικής ασφάλειας. Κάθε απόπειρα παρέμβασης σε ένα τόσο ευαίσθητο πεδίο πολιτικής όσο η οδική ασφάλεια, οφείλει να ξεκινάει με μια αυτονόητη, όμως σημαντική, παραδοχή, ότι η συνετή και η σύμφωνη με τους κανόνες οδική συμπεριφορά, είναι στοιχείο κουλτούρας και πολιτισμού ενός λαού. Η διαμόρφωση κουλτούρας οδικής ασφάλειας αποτελεί ένα σύνθετο εγχείρημα, που εξαρτάται πολύ στην δόμηση αλλά και την ουσία μιας συνεργατικής σχέσης μεταξύ των κρατών, της συνάντησης δηλαδή του εθνικού και του υπερεθνικού στοιχείου. Η ουσιαστική συνεργατική σχέση μεταξύ μας, σημαίνει ανταλλαγή εμπειριών, πρακτικών, ιδεών, αλλά και κοινών κανόνων. Οι διακρατικές συμφωνίες σε κοινούς πολιτικούς στόχους, κατευθύνσεις και νομικές ρυθμίσεις είναι πράγματι ο πιο σύντομος οδικός άξονας για τον προορισμό της μείωσης των θανάτων από τροχαία ατυχήματα.

Κύριε Υπουργέ, μιας και μιλάμε για την οδική ασφάλεια, θα θέλαμε να μας ενημερώσετε για την πρόοδο της πολύπαθης διαδικασίας για την έκδοση των αδειών οδήγησης και που βρισκόμαστε, μιας και έχουν περάσει ήδη πάνω από τρεις μήνες από την κατάργηση του δικού μας νόμου, που έβαζε σε τάξη ένα στρεβλό και διεφθαρμένο σύστημα, ενός νόμου που είχε στόχο τη διαφύλαξη και την προάσπιση του αγαθού της οδικής ασφάλειας, από κοινού με την επίτευξη του δημόσιου συμφέροντος.

**ΝΙΚΟΛΑΟΣ ΤΑΓΑΡΑΣ(Αντιπρόεδρος της Επιτροπής)**: Το λόγο έχει ο κ. Αρβανιτίδης.

**ΓΙΩΡΓΟΣ ΑΡΒΑΝΙΤΙΔΗΣ (Ειδικός Αγορητής του Κινήματος Αλλαγής)**: Συζητάμε σήμερα για την «κύρωση της Συμφωνίας μεταξύ της Ελληνικής Δημοκρατίας και της Δημοκρατίας της Σερβίας για την αμοιβαία αναγνώριση και ανταλλαγή των αδειών οδήγησης» των πολιτών των κρατών μεταξύ τους, όταν οι πολίτες κινούνται στα εδάφη τους.

Η παρούσα συμφωνία υπογράφηκε μεταξύ των δύο χωρών στη Θεσσαλονίκη στις 13 Ιουλίου 2017, εναρμονίζεται με τη συνθήκη της Βιέννης, την οποία και οι δύο συμβαλλόμενες χώρες έχουν αποδεχθεί και υπογράψει και στην οποία βέβαια, προβλέπεται υπό όρους και προϋποθέσεις, η αμοιβαία αναγνώριση των εκατέρωθεν αδειών οδήγησης των πολιτών της κάθε χώρας στο έδαφος της άλλης.

Η παρούσα κύρωση της Συμφωνίας φέρνει πολλαπλά οφέλη και διευκολύνσεις για τους πολίτες, τόσο της χώρας μας όσο και της Σερβίας, αφού με την αμοιβαία αναγνώριση των διπλωμάτων οδήγησης, οι πολίτες της μιας χώρας που διαμένουν μόνιμα και προσωρινά στην άλλη, θα μπορούν να κινηθούν εντός των όρων αυτών, χωρίς απαιτούμενες περαιτέρω πρακτικές και θεωρητικές εξετάσεις, αφού βέβαια τηρηθούν οι απαραίτητες ιατρικές εξετάσεις για την ικανότητα οδήγησης, όπως συμβαίνει ήδη στην διαδικασία ανταλλαγής αδειών οδήγησης που έχουν χορηγηθεί από τα κράτη-μέλη της Ε.Ε., με ελληνικές άδειες οδήγησης, σύμφωνα με την οδηγία 2006/126.

Ως προς την Συμφωνία, όπως επιβάλλουν οι διεθνείς συνθήκες και το διεθνές δίκαιο, έτσι και η Συμφωνία αυτή θα πρέπει να περιλαμβάνει διατάξεις που στοχεύουν στην προστασία των συμβαλλομένων μερών και στη διασφάλιση της καλύτερης απρόσκοπτης και με λιγότερους κινδύνους εφαρμογή της, με γνώμονα πάντα την οδική ασφάλεια για την καλύτερη δυνατή διευκόλυνση των πολιτών. Η προς κύρωση Συμφωνία έχει αόριστη διάρκεια και ισχύ. Και σύμφωνα με τα οριζόμενα σε αυτήν, κάθε διένεξη θα λύνεται διαμέσου της διπλωματικής οδού. Ενώ, κάθε μέρος έχει το δικαίωμα της μονομερούς καταγγελίας της παρούσας Συμφωνίας. Ειδικότερα, ως προς το περιεχόμενο, θα κάνω μια σύντομη αναφορά στα πιο βασικά - κατά την άποψή μας - σημεία της Συμφωνίας.

Στο άρθρο 2, δίδεται ο πρώτος περιορισμός ισχύος της άδειας οδήγησης ενός πολίτη, αφού η άδεια οδήγησης, την οποία κατέχει, δεν ισχύει πέραν της μόνιμης ή προσωρινής παραμονής του σε μια από τις δύο χώρες.

Στο άρθρο 4, διευκρινίζεται η διαδικασία ανταλλαγής των αδειών οδήγησης, εφόσον πληρούνται ορισμένες προϋποθέσεις, όπως, για παράδειγμα, το νόμιμο όριο ηλικίας οδήγησης, σύμφωνα με την ισχύουσα νομοθεσία του κάθε συμβαλλόμενου, στην παρούσα Συμφωνία, κράτους. Ειδικότερα, προβλέπονται οι χωρίς εξετάσεις πρακτικές και θεωρητικές διαδικασίες ανταλλαγής αδειών οδήγησης, υπό την προϋπόθεση προσκόμισης των κατάλληλων πιστοποιητικών υγείας και ικανότητας οδηγών.

Στα άρθρα 5, 6 και 7, ρυθμίζεται η διαδικασία ανταλλαγής αδειών οδήγησης, οι αρμόδιοι φορείς για κάθε χώρα, καθώς και η αντιστοιχία των διπλωμάτων οδήγησης ανάμεσα στα δύο κράτη.

Στο άρθρο 12, ρυθμίζεται το έννομο καθεστώς που διέπει τη Συμφωνία, με την αόριστη διάρκειά της, την ελεύθερη βούληση των μερών για τροποποίηση των όρων αυτής. Αλλά, δίδεται και το δικαίωμα της μονομερούς καταγγελίας της Συμφωνίας, αφού οποιοδήποτε συμβαλλόμενο μέρος, με τα έννομα αποτελέσματα να παράγονται σε έξι μήνες, μετά την καταγγελία της Συμφωνίας αυτής.

Κυρίες και κύριοι Συνάδελφοι, λέμε «ναι» στην κύρωση της παρούσας Συμφωνίας μεταξύ της Ελλάδας και της Δημοκρατίας της Σερβίας, με την οποία επιδιώκεται η αμοιβαία αναγνώριση και ανταλλαγή των αδειών οδήγησης των πολιτών των κρατών αυτών, όταν κινούνται στα εδάφη τους, η οποία υπογράφηκε μεταξύ των δύο χωρών, στη Θεσσαλονίκη, τον Ιούλιο του 2017. Μια Συμφωνία εναρμονισμένη, τόσο με τη Σύμβαση της Βιέννης, όσο και με προγενέστερες Οδηγίες, κατά τους όρους που τη διέπουν, σύμφωνα με την Οδηγία του 2006. Γενικότερα, συμφωνούμε με τους όρους της Συμφωνίας.

Ωστόσο, κλείνοντας, τονίζω ξανά θα πρέπει να τηρηθούν ζητήματα σχετικά με τη διαφύλαξη της οδικής ασφάλειας, ώστε αυτή η Συμφωνία να εφαρμοστεί με τους λιγότερους κινδύνους και με γνώμονα, πάντα, την καλύτερη δυνατή διευκόλυνση των πολιτών των δύο χωρών. Θα πρέπει να υπάρξουν οι κατάλληλοι έλεγχοι, σχετικά με τα ιατρικά πιστοποιητικά ικανότητας οδήγησης των πολιτών, που εκδίδονται. Ίσως να ήταν σκόπιμη και η θεσμοθέτηση αρμόδιας Επιτροπής - κατά προτίμηση, στα πλαίσια λειτουργίας των νοσοκομείων - για τις συγκεκριμένες ιατρικές εξετάσεις, όπως και για πολίτες άλλων χωρών.

Επίσης, θα πρέπει να πραγματοποιηθεί η σωστή εναρμόνιση των αδειών οδήγησης και ο σύννομος έλεγχός τους από το αρμόδιο Υπουργείο Υποδομών και Μεταφορών, χωρίς παρατυπίες και ελλείψεις. Με αφορμή τη σημερινή συζήτηση, θα θέλαμε και εμείς, κύριε Υπουργέ, να μας ενημερώσετε για την πορεία των εξετάσεων για τις άδειες οδήγησης, μετά την ψήφιση του νομοσχεδίου, πριν από περίπου τρεις μήνες. Δηλαδή, σε ποιο βαθμό έχουν προχωρήσει και πόσες άδειες έχουν εκδοθεί, μέχρι σήμερα, έναντι των 100.000 αιτημάτων που εκκρεμούσαν.

Επίσης, θα θέλαμε να θίξουμε ένα πρόβλημα που παρατηρείται σε πολλές υπηρεσίες, όπου, ενώ ολοκληρώνονταν οι θεωρητικές και πρακτικές εξετάσεις, καθυστερεί, σε πολλές περιπτώσεις και πάνω από δύο μήνες, η έκδοση της άδειας οδήγησης, λόγω έλλειψης προσωπικού, είτε στις περιφερειακές, είτε στις κεντρικές Υπηρεσίες. Θα πρέπει να δοθεί λύση σε αυτό το πρόβλημα, με ενέργειές σας και συνεργασία με τις Περιφερειακές Υπηρεσίες, για να μην υπάρξει και νέα περαιτέρω καθυστέρηση για τους πολίτες, που ήδη έχουν ταλαιπωρηθεί αρκετά, με αναμονή ίσως και πάνω από ένα χρόνο. Σας ευχαριστώ.

**ΝΙΚΟΛΑΟΣ ΤΑΓΑΡΑΣ (Αντιπρόεδρος της Επιτροπής):** Ευχαριστούμε τον κύριο Αρβανιτίδη. Το λόγο έχει ο κ. Κατσώτης.

**ΧΡΗΣΤΟΣ ΚΑΤΣΩΤΗΣ (Ειδικός Αγορητής του Κομμουνιστικού Κόμματος Ελλάδας):** Ευχαριστώ, κύριε Πρόεδρε. Πολύς λόγος γίνεται για τις σχέσεις των δύο χωρών, από όλους τους Εισηγητές. Βεβαίως, ως Κ.Κ.Ε., είμαστε υπέρ των αμοιβαίων και επωφελών σχέσεων των δύο λαών. Οι διακρατικές Συμφωνίες, για επιμέρους ζητήματα, συμβάλλουν σε αυτό. Όμως, οι σχέσεις των δύο χωρών, γενικά, δεν συμπίπτουν πάντα με τη σχέση των δύο λαών.

Η σχέση, που επιδιώκεται να αναπτυχθεί από τις αστικές τάξεις, είναι στα πλαίσια τον έντονων ανταγωνισμών που αναπτύσσονται στην περιοχή και της επιδίωξης της Ε.Ε., του ΝΑΤΟ, των ΗΠΑ, να σύρουν, στο άρμα τους, τη Σερβία, να αποκοπεί από την επιρροή της Ρωσίας.

Αυτές οι σχέσεις δεν είναι προς όφελος των δύο λαών, αλλά σε βάρος τους, αφού αυτό που υπηρετείται είναι η ανάγκη των μονοπωλιακών ομίλων για κυριαρχία στην περιοχή.

Βεβαίως, η παρούσα σύμβαση έχει άλλο χαρακτήρα, όπως και η προηγούμενη σύμβαση που συζητήθηκε πριν από λίγο στην Επιτροπή Κοινωνικών για τη μεταφορά των ασφαλιστικών δικαιωμάτων. Και σε αυτή την Επιτροπή βάλαμε τη διάσταση των δικαιωμάτων που στερούνται οι μετανάστες εργαζόμενοι με την απλήρωτη αδήλωτη εργασία ή με τις ελαστικές μορφές και όλα αυτά που συνθέτουν την εργασιακή ζούγκλα. Βάλαμε τη διάσταση ποιά δικαιώματα θα είναι αυτά που θα μεταφερθούν.

Με την κύρωση της σύμβασης αντιμετωπίζεται το πρόβλημα που αντιμετωπίζουν οι μετανάστες εργαζόμενοι των Σέρβων στη χώρα μας και των Ελλήνων στη Σερβία.

Ειπώθηκε εδώ για το θέμα της οδηγικής ασφάλειας. Αυτό, βέβαια, αφορά συνολικά την οδηγική ασφάλεια και από τους Έλληνες και από τους Σέρβους και από κάθε άλλον που κατοικεί στη χώρα.

 Είναι ένα μεγάλο ζήτημα - το έχουμε συζητήσει πάρα πολλές φορές στην Επιτροπή -το τι μέτρα πρέπει να παρθούν πράγματι εδώ να αλλάξει αυτή η συμπεριφορά, να μειωθούν τα τροχαία ατυχήματα ή δυστυχήματα που γίνονται.

 Βέβαια, μια πλευρά, η οποία αποφεύγετε να πιαστεί πολλές φορές και στην Επιτροπή είναι το θέμα των οδικών μεταφορών, των μεταφορών συνολικά, των εργοδοτών, οι οποίοι απασχολούν πολλούς εργαζόμενους που όλη την ημέρα από το πρωί μέχρι το βράδυ είναι στο δρόμο, η εντατική εργασία, η πολύωρη απασχόληση αυτών των εργαζομένων, όπως και των μεταναστών που, αν θέλετε, οδηγεί σε πολλά τροχαία ατυχήματα.

Πιστεύουμε, ότι αυτό είναι ένα μεγάλο θέμα που δεν πιάνεται. Παρόλο που υπάρχουν κανονισμοί αυτοί δεν τηρούνται και δεν ελέγχονται από τις υπηρεσίες που πρέπει να ελέγχουν, εάν πράγματι οι κανονισμοί αυτοί πληρούνται, τα ωράρια των εργαζομένων και όλα αυτά, προκειμένου να αποφεύγονται τροχαία εγκλήματα.

Βεβαίως, η συμφωνία είναι θετική, όμως, όπως είπαμε και στην προηγούμενη Επιτροπή, επειδή ο Κανονισμός είναι τέτοιος θα ακούσουμε και τον Υπουργό εδώ και επειδή δράττουν την ευκαιρία στην Ολομέλεια να μιλούν για πολιτικές οι οποίες ακολουθούνται στους τομείς στους, κρατάμε την επιφύλαξη προκειμένου να έχουμε τη δυνατότητα να μιλήσουμε στην Επιτροπή, γιατί ο Κανονισμός δεν το επιτρέπει. Ευχαριστώ, κύριε Πρόεδρε.

**ΝΙΚΟΛΑΟΣ ΤΑΓΑΡΑΣ (Αντιπρόεδρος της Επιτροπής)**: Το λόγο έχει ο κ. Μυλωνάκης.

**ΑΝΤΩΝΙΟΣ ΜΥΛΩΝΑΚΗΣ (Ειδικός Αγορητής της ΕΛΛΗΝΙΚΗΣ ΛΥΣΗΣ – ΚΥΡΙΑΚΟΣ ΒΕΛΟΠΟΥΛΟΣ)**: Ευχαριστώ πολύ, κύριε Πρόεδρε. Κυρίες και κύριοι συνάδελφοι, κύριε Υπουργέ, αυτή η κύρωση της συμφωνίας των Σέρβων εργαζόμενων στην πατρίδα μας, αλλά και της οδικής ασφάλειας πιστεύω, ότι είναι μια φάση την οποία έπρεπε, ήδη, να την έχουμε τελειώσει. Με τη Σερβία είχαμε και έχουμε πολλές σχέσεις και καλές σχέσεις φιλίας.

Η συμφωνία καταρχάς είναι θετική και νομίζω, ότι πρέπει να πάμε προς αυτή την κατεύθυνση. Βέβαια, οι εργαζόμενοι οι οποίοι έρχονται εδώ πολλές φορές οδηγούνται σε αδιέξοδα από τη στιγμή την οποία δεν έχουν ωράρια, τα ποσά τα οποία παίρνουν είναι ευτελή, αλλά σε κάθε περίπτωση προσπαθούν να επιβιώσουν. Το θέμα της οδικής ασφάλειας είναι ένα θέμα το οποίο πρέπει να το προσέξει η πατρίδα μας και νομίζω, ότι και αυτή η σύμβαση θα είναι προς το θετικότερο. Ευχαριστώ πολύ.

**ΝΙΚΟΛΑΟΣ ΤΑΓΑΡΑΣ (Αντιπρόεδρος της Επιτροπής)**: Το λόγο έχει ο κ. Λογιάδης.

**ΓΕΩΡΓΙΟΣ ΛΟΓΙΑΔΗΣ (Ειδικός Αγορητής του «ΜέΡΑ 25»)**: Ευχαριστώ, κύριε Πρόεδρε.

Κύριε Υπουργέ, κυρίες και κύριοι συνάδελφοι, σήμερα πριν από λίγο στη Διαρκή Επιτροπή Κοινωνικών Υποθέσεων είχαμε το αντίστοιχο θέμα για την κύρωση της συμφωνίας μεταξύ της Ελληνικής Δημοκρατίας και της Δημοκρατίας της Σερβίας στον τομέα της κοινωνικής ασφάλισης, συμφωνία την οποία ως «ΜέΡΑ 25» υπερψηφίσαμε. Την ίδια θέση ασφαλώς έχουμε και για την κύρωση της αντίστοιχης συμφωνίας για την αμοιβαία αναγνώριση αδειών οδήγησης. Το Μέρα25 λοιπόν στέκεται θετικά και υπερψηφίζει την κύρωση της σύμβασης μεταξύ της χώρας μας και της Σερβίας, για την από κοινού αναγνώριση των εθνικών αδειών οδήγησης σε κάθε χώρα. Η αμοιβαία αναγνώριση των αδειών οδήγησης μεταξύ Ελλάδας και Σερβίας αποτελεί ένα μικρό λιθαράκι στο μακρύ δρόμο της ευρωπαϊκής διεύρυνσης και ενοποίησης. Τα οδικά δίκτυα σε όλη την Ευρώπη πρέπει να ενεργοποιηθούν και να αναβαθμιστούν περαιτέρω.

Θα ήθελα να τονίσω εδώ ότι η Γέφυρα Ρίου-Αντιρρίου δεν έγινε μόνο για να ενωθεί οδικά η Πελοπόννησος με τη Στερεά Ελλάδα, αλλά έγινε στο πλαίσιο ενός διευρυμένου και ενοποιημένου ασφαλούς οδικού δικτύου της Ευρωπαϊκής Ένωσης.

Ευχόμεθα οι διμερείς σχέσεις μεταξύ Ελλάδας και Σερβίας να ενδυναμωθούν ακόμη περισσότερο και τέλος, θα προσέθετα ότι τέτοιες κυρώσεις θα πρέπει να γίνονται πιο γρήγορα. Όπως είπα και προηγουμένως το ΜέΡΑ25 υπερψηφίζει την κύρωση της σύμβασης. Σας ευχαριστώ πολύ.

Στο σημείο αυτό, ο Αντιπρόεδρος της Επιτροπής προχώρησε στην β΄ ανάγνωση του καταλόγου των μελών της Επιτροπής. Παρόντες ήταν οι Βουλευτές κ.κ.: Ανδριανός Ιωάννης, Βούλτεψη Σοφία, Βλάχος Γεώργιος, Βολουδάκης Μανούσος-Κωνσταντίνος, Γιόγιακας Βασίλειος, Μπογδάνος Κωνσταντίνος, Καραμανλή Άννα, Καρασμάνης Γεώργιος, Κατσανιώτης Ανδρέας, Κέλλας Χρήστος, Λεονταρίδης Θεόφιλος, Μπακογιάννη Θεοδώρα (Ντόρα), Μπουκώρος Χρήστος, Μπουτσικάκης Χριστόφορος-Εμμανουήλ, Οικονόμου Βασίλειος, Οικονόμου Ιωάννης, Παπαδόπουλος Μιχαήλ, Πιπιλή Φωτεινή, Κατσαφάδος Κωνσταντίνος, Σιμόπουλος Ευστράτιος (Στράτος), Σούκουλη-Βιλιάλη Μαρία-Ελένη (Μαριλένα), Σταμενίτης Διονύσιος, Ταγαράς Νικόλαος, Τραγάκης Ιωάννης, Φόρτωμας Φίλιππος, Χαρακόπουλος Μάξιμος, Αποστόλου Ευάγγελος, Τζούφη Μερόπη, Δραγασάκης Ιωάννης, Ζαχαριάδης Κωνσταντίνος, Καφαντάρη Χαρά, Κόκκαλης Βασίλειος, Σπίρτζης Χρήστος, Παππάς Νικόλαος, Πέρκα Θεοπίστη (Πέτη), Πούλου Παναγιού (Γιώτα), Κάτσης Μάριος, Τζανακόπουλος Δημήτριος, Τσίπρας Γεώργιος, Γκιόλας Ιωάννης, Αρβανιτίδης Γιώργος, Μουλκιώτης Γεώργιος, Κατρίνης Μιχαήλ, Κεγκέρογλου Βασίλειος, Παφίλης Αθανάσιος, Κατσώτης Χρήστος, Αθανασίου Μαρία, Μυλωνάκης Αντώνιος, Αρσένης Κρίτων-Ηλίας και Λογιάδης Γεώργιος.

**ΝΙΚΟΛΑΟΣ ΤΑΓΑΡΑΣ (Αντιπρόεδρος της Επιτροπής):** Ευχαριστούμε πολύ. Το λόγο έχει ο κ. Σπίρτζης.

**ΧΡΗΣΤΟΣ ΣΠΙΡΤΖΗΣ:** Ευχαριστώ, κύριε Πρόεδρε. Μία ερώτηση θέλω να κάνω παρεμπιπτόντως της συμφωνίας, γιατί αν συνεχίσουμε έτσι, το πρόβλημα μας μας θα είναι αν θα αναγνωρίζονται τα δικά μας διπλώματα και στην Ευρώπη και σε σχέση με άλλες χώρες. Είχε πει ο Υπουργός ήταν κατήργησε τον νόμο που είχε ψηφιστεί για τις άδειες οδήγησης, που ήταν και μία μεγάλη τομή για να μην έχουμε τα κυκλώματα που είχαμε ότι θα συστήσει ειδική επιτροπή και θα φέρει σε μερικούς μήνες ένα νέο νομοσχέδιο. Θα ήθελα να μάθω αν έχει συσταθεί αυτή η επιτροπή και σε ποια φάση είναι οι εργασίες της.

**ΝΙΚΟΛΑΟΣ ΤΑΓΑΡΑΣ (Αντιπρόεδρος της Επιτροπής):** Ευχαριστούμε τον συνάδελφο κ. Σπίρτζη. Το λόγο έχει ο Υφυπουργός Υποδομών και Μεταφορών Ιωάννης Κεφαλογιάννης.

**ΙΩΑΝΝΗΣ ΚΕΦΑΛΟΓΙΑΝΝΗΣ (Υφυπουργός Υποδομών και Μεταφορών):** Ευχαριστώ, κύριε Πρόεδρε. Νομίζω ότι δεν χρειάζεται να επιχειρηματολογήσω πάρα πολύ για τους διαχρονικούς δεσμούς μεταξύ των δύο κρατών, δηλαδή της Ελλάδας και της Σερβικής Δημοκρατίας. Νομίζω –και είναι ευτυχές αυτό- ότι όλες οι Πτέρυγες της Βουλής συμφωνούμε ότι έχουμε χτίσει διαχρονικά πάνω σε αυτή την φιλία και νομίζω ότι και εμείς ως νέα κυβέρνηση στην ουσία ακολουθούμε την πεπατημένη σε αυτό το ζήτημα, δηλαδή στο πώς να ενισχύσουμε τις παραδοσιακές πολύ καλές σχέσεις που έχουμε με τη Σερβία.

Μην ξεχνάμε επίσης ότι η Σερβία είναι ένα από τα κράτη κλειδιά των δυτικών Βαλκανίων και μάλιστα, πρόσφατα είχα την ευκαιρία να επισκεφθώ και το Βελιγράδι, συγκεκριμένα το Σεπτέμβριο, όπου έγινε η έναρξη του Γραφείου της Κοινότητας Μεταφορών των Δυτικών Βαλκανίων παρουσία και της Επιτρόπου της κυρίας Bulls, όπου στην ουσία μέσω αυτού του Γραφείου προσπαθεί να γίνεται η εναρμόνιση των δικαίων των κρατών των Δυτικών Βαλκανίων, προσπαθώντας να τα βοηθήσουν, ενόψει και της ενσωμάτωσης τους στην Ευρωπαϊκή Ένωση και σε κάθε περίπτωση, νομίζω γνωρίζετε και πολύ καλά ότι υπάρχει και ένα μεγάλο φάσμα, ένα μεγάλο πλαίσιο συνεργασιών, όσον αφορά τους τομείς των μεταφορών και το οποίο βεβαίως συγκεκριμένο πλαίσιο δεν εντοπίζεται μόνο στην υπογραφή αυτού του είδους των συμφωνιών, οι οποίες βεβαίως είναι και χρήσιμες, αλλά -και θέλω να είμαι δίκαιος και σε αυτό- είχε ξεκινήσει ήδη και από τα προηγούμενα χρόνια μία συνεργασία στο κομμάτι της σιδηροδρομικής σύνδεσης μεταξύ Βελιγραδίου, Θεσσαλονίκης και Πειραιά, κάτι το οποίο αντιλαμβάνεστε ότι και στρατηγικά μας δίνει ένα πολύ μεγάλο πλεονέκτημα, δεδομένου του γεγονότος ότι για παράδειγμα το Λιμάνι του Πειραιά και ευελπιστούμε και το Λιμάνι της Θεσσαλονίκης, θα μπορεί να αποτελέσει την βασική πύλη εισόδου των μεταφορών, κυρίως από την Ασία προς την Κεντρική Ευρώπη, άρα αντιλαμβάνεστε ότι δεν χρειαζόμαστε μόνο υποδομές στα λιμάνια, πρέπει αυτό να συνεχίζεται και να υπάρχει μία γενικότερη διασύνδεση και μέσω είτε των οδικών είτε και των σιδηροδρομικών συνδέσεων προς την Κεντρική Ευρώπη.

Τώρα όσον αφορά την συμφωνία αυτή καθεαυτή, νομίζω ότι έχουν ειπωθεί τα περισσότερα από τους Εισηγητές. Πράγματι υπεγράφη τον Ιούλιο του 2017 μεταξύ των δύο κρατών. Βέβαια στο σημείο αυτό θα εκφράσω πάλι ένα παράπονο γενικότερο, το οποίο το εξέφραζα και ως Βουλευτής ότι βλέπουμε κάθε φορά να καθυστερούν οι κυρώσεις στην Βουλή και αυτό, κύριε Πρόεδρε θα πρέπει να το δούμε. Δεν είναι βεβαίως ευθύνη της Επιτροπής, αλλά θα πρέπει να προωθούνται γρήγορα γιατί το να υπάρξει μία κύρωση συμφωνίας, η οποία είναι βέβαια τυπική, από τη στιγμή που δεν μπορούμε να κάνουμε και κάποια τροποποίηση επί του κειμένου, νομίζω ότι είναι κάτι που μπορούμε να το περιορίσουμε σε χρόνο, δεν χρειάζεται δηλαδή δύο χρόνια ολόκληρα να έρχονται από τα αρμόδια υπουργεία ή ακόμα και από το Υπουργείο Εξωτερικών οι αντίστοιχες κυρώσεις. Άρα, νομίζω ότι τουλάχιστον σε αυτό το πράγμα, ως Βουλή των Ελλήνων πρέπει να βελτιώσουμε το συγκεκριμένο ζήτημα.

Το παρόν σχέδιο νόμου βεβαίως, επιδιώκει να φέρει σε νομοθετική κύρωση αυτή τη Συμφωνία, όπως περιεγράφη προηγουμένως και βεβαίως, μετά από αυτό θα εκδοθεί και η σχετική Υπουργική Απόφαση με τις αναλυτικές διαδικασίες, για την μετατροπή των Σερβικών αδειών οδήγησης, αλλά και τα δικαιολογητικά τα οποία απαιτούνται, για την έκδοση ή επιστροφή ελληνικών αδειών οδήγησης, έτσι ώστε, οι κάτοχοι των Σερβικών αδειών οδήγησης που έχουν αποκτήσει την συνήθη διαμονή τους στην Ελλάδα, να μπορούν να τις μετατρέψουν σε ελληνικές. Μπορώ να σας πω ότι ήδη το προσχέδιο της Υπουργικής Απόφασης είναι έτοιμο, άρα μετά την Κύρωση θα ακολουθήσουμε άμεσα στην έκδοση της Υπουργικής Απόφασης, προκειμένου να τεθεί σε ισχύ η συγκεκριμένη Συμφωνία.

Όπως ξέρετε πολύ καλά, Ελλάδα και Σερβία έχουν κυρώσει τη Σύμβαση της Βιέννης, δηλαδή τη Σύμβαση για την οδική κυκλοφορία, του 1968. Σύμφωνα με αυτήν την Σύμβαση, όλα τα συμβαλλόμενα μέρη αναγνωρίζουν για οδήγηση στο έδαφός τους, υπό προϋποθέσεις βέβαια, τις εθνικές και τις διεθνείς άδειες οδήγησης έως ότου το έδαφος αυτό καταστεί ως συνήθης τόπος διαμονής του κατόχου τους. Αφορά δηλαδή, είτε τους τουρίστες, είτε τους διερχόμενους οδηγούς από τις χώρες αυτές και βεβαίως, προκειμένου να βελτιωθεί η οδική ασφάλεια και να διευκολυνθεί η οδική κυκλοφορία στο έδαφος της Ελληνικής Δημοκρατίας και της Δημοκρατίας της Σερβίας, οι δύο χώρες, τα δύο συμβαλλόμενα δηλαδή μέρη, στην ουσία αποφάσισαν να προχωρήσουν στη σύναψη της Συμφωνίας για την αμοιβαία αναγνώριση των αδειών οδήγησης που εκδίδονται στις χώρες αυτές.

Η αναγνώριση αυτή, στην ουσία αφορά άδειες που έχουν χορηγηθεί από τις χώρες αυτές και των οποίων οι κάτοχοι επιθυμούν να εγκατασταθούν στην Επικράτεια της άλλης χώρας και με την αμοιβαία αυτή αναγνώριση, όλοι οι πολίτες που έχουν ήδη την συνήθη διαμονή τους στο έδαφος ενός εκ των δύο συμβαλλομένων μερών, ή την προσωρινή διαμονή τους, στην ουσία θα μπορούν να αποκτήσουν, μέσω ανταλλαγής άδειας οδήγησης της χώρας που διαμένουν, χωρίς την υποχρέωση θεωρητικής και πρακτικής εξέτασης. Στην άδεια οδήγησης που θα τους χορηγείται θα καταχωρούνται όλες οι κατηγορίες για τις οποίες είχαν δικαίωμα να οδηγούν, σύμφωνα με τις αναγραφόμενες κατηγορίες στην εκδοθείσα άδεια οδήγησης του άλλου συμβαλλόμενου μέρους, το οποίο μπορεί να το δει κανείς και στο παράρτημα 2 της Συμφωνίας, πλην των εθνικών κατηγοριών, που δεν αναγνωρίζονται ούτε με την οδηγία 2006 / 126, που αφορά τις άδειες οδήγησης στην Ε.Ε..

Και βεβαίως, όπως ειπώθηκε και από πολλούς ομιλητές προηγουμένως, σκοπός της Συμφωνίας είναι να βοηθήσει τους πολίτες των δύο χωρών που επιθυμούν να εγκατασταθούν στο έδαφος της άλλης χώρας, να αποκτήσουν μια άδεια οδήγησης της χώρας που ζουν, προσκομίζοντας μόνο ιατρικά πιστοποιητικά υγείας και ακολουθώντας την αντίστοιχη διαδικασία, όπως είναι παρόμοια και αυτή που εφαρμόζεται και στα υπόλοιπα κράτη-μέλη της Ε.Ε., τις ελληνικές άδειες, ακολουθώντας την οδηγία, όπως σας είπα προηγουμένως, 2006 / 126. Επίσης, όσον αφορά την ισχύ της Συμφωνίας, αυτή ισχύει από την ημερομηνία της τελευταίας κοινοποίησης, με την οποία τα συμβαλλόμενα μέρη αλληλοενημερώνονται γραπτώς, μέσω της διπλωματικής οδού, σχετικά με την ολοκλήρωση των σχετικών διαδικασιών, δηλαδή μετά την Κύρωση της παρούσας Συμφωνίας.

Επίσης, ειπώθηκε και είναι ορθό, ότι συνάπτεται για ένα αόριστο χρονικό διάστημα. Κάθε συμβαλλόμενο μέρος έχει το δικαίωμα να καταγγείλει τη Σύμβαση ανά πάσα στιγμή, με γραπτή κοινοποίηση προς το άλλο αντισυμβαλλόμενο μέρος και βεβαίως, η κάθε διαφορά η οποία, ενδεχομένως, μπορεί να προκύψει κατά την εφαρμογή αυτής της Συμφωνίας, θα επιλύεται μέσω της διπλωματικής οδού. Η όποια τροποποίηση γίνεται με γραπτή αμοιβαία συμφωνία και συγκατάθεση των συμβαλλομένων μερών και βεβαίως, όπως πολύ σωστά ειπώθηκε, η Ελληνική Δημοκρατία σέβεται απόλυτα τις υποχρεώσεις που απορρέουν από την ένταξη στην Ε.Ε.. Αυτά για τα της Συμφωνίας.

Όσον αφορά τα ζητήματα που τέθηκαν από κάποιους συναδέλφους, για τις άδειες οδήγησης. Είχαμε πει προηγουμένως, κατά την συζήτηση και ψήφιση του νομοσχεδίου, ότι ήρθαμε να αντιμετωπίσουμε, κατά ένα προσωρινό τρόπο, μια κατάσταση, η οποία δυστυχώς δημιουργήθηκε, με ευθύνη και της προηγούμενης κυβέρνησης, όχι λόγω των αγαθών προθέσεων. Εγώ, σας είπα και προηγουμένως, ότι δεν είμαι εδώ για να κάνω δίκη προθέσεων, αλλά αντιμετωπίζοντας μια πραγματική κατάσταση και μάλιστα είχε ειπωθεί ο αριθμός των 105.000, περίπου, εκκρεμών αδειών οδήγησης. Δυστυχώς, στην πράξη φάνηκε ότι ήταν ακόμα μεγαλύτερος. Γιατί, αυτό που θέλω να σας ενημερώσω είναι ότι, αυτούς τους τρεισήμισι μήνες έχουμε προχωρήσει στην έκδοση περίπου 80.000 αδειών οδήγησης σε όλη την Επικράτεια. Επομένως, μόνο στην αττική απ' ό,τι πληροφορούμαι, η εκκρεμούσες αιτήσεις τότε ήταν 120.000.

**ΧΡΗΣΤΟΣ ΣΠΙΡΤΖΗΣ:** Νέες άδειες ή με τους συνταξιούχους μαζί;

**ΙΩΑΝΝΗΣ ΚΕΦΑΛΟΓΙΑΝΝΗΣ (Υφυπουργός Υποδομών και Μεταφορών):** Όλες οι άδειες.

**ΧΡΗΣΤΟΣ ΣΠΙΡΤΖΗΣ:** Με τους συνταξιούχους μαζί.

**ΙΩΑΝΝΗΣ ΚΕΦΑΛΟΓΙΑΝΝΗΣ (Υφυπουργός Υποδομών και Μεταφορών):** Όλες οι άδειες. Εκκρεμότητα δεν ήταν αυτή κ. Υπουργέ; Ήταν και αυτή όμως μια εκκρεμότητα. Δεν διαχωρίσουμε τον συνταξιούχο από τον νέο. Νομίζω, ότι η ταλαιπωρία για τον πολίτη ήταν ίδια. Από εκεί και πέρα, επαναλαμβάνω. Η προσωρινή επάνοδος σε ένα σύστημα το οποίο πράγματι έχει πάρα πολλές στρεβλώσεις και βεβαίως, δεν είναι κάτι το οποίο εμείς θα το διατηρήσουμε διά παντός, είναι νομίζω και αποτέλεσμα της Επιτροπής της οποίας αυτή τη στιγμή έχει ξεκινήσει τις εργασίες της.

Θα είμαστε απόλυτα συνεπείς στο χρονοδιάγραμμα το οποίο είχαμε θέσει. Έχω απόλυτη εμπιστοσύνη και θέλω να το τονίσω και δημοσίως, στους υπηρεσιακούς του Υπουργείου, για την κάνουν μια εξαιρετική δουλειά. Αυτό το οποίο θα ήθελα να ενημερώσω την Επιτροπή και την Υποεπιτροπή Οδικής Ασφάλειας, - στην οποία, βρίσκομαι και στη διάθεση της βεβαίως- είναι, ότι όταν υπάρχει ένας σκελετός, ένα προσχέδιο του συγκεκριμένου πλαισίου - αν θέλετε να το συζητήσουμε εντός της Επιτροπής - βεβαίως, θα κληθούν και οι φορείς να καταθέσουν τις απόψεις τους δημοσίως. Νομίζω, ότι το πλαίσιο το οποίο θα δημιουργηθεί, θα είναι τέτοιο, έτσι ώστε να είναι και λειτουργικό. Γιατί, δεν έχει κ.κ. συνάδελφοι σημασία να πούμε, ότι κάνουμε ένα σχέδιο το οποίο στη θεωρία μπορεί να είναι ένα εξαιρετικό σχέδιο, αλλά στην πράξη οδηγεί σε μια ταλαιπωρία τους πολίτες. Πρέπει να είναι ένα σχέδιο, το οποίο να είναι λειτουργικό και βεβαίως, διαφανές. Γι' αυτό και εμείς στις εργασίες της Επιτροπής, έχουμε εμπλέξει και την Αρχή Διαφάνειας, που με τις προτάσεις της θα μπορέσει να μας δώσει μία κατεύθυνση στο πώς μπορούμε να χτυπήσουμε πράγματι αυτά τα φαινόμενα διαφθοράς.

Νομίζω, κανείς δεν θα επιχειρηματολογήσει περί του αντιθέτου. Γνωρίζουμε δυστυχώς την κατάσταση στην οποία υπάρχει. Γι' αυτό και στις εργασίες αυτής της Επιτροπής, προσπαθούμε να είναι άτομα τα οποία με τη γνώση τους, με την επιστημοσύνη τουςκαι όσο γίνεται με τον κρυστάλλινο βίο τους, να μπορούν να συνεισφέρουν σε αυτή την κατάσταση χωρίς ιδεοληψίες. Σας είπα, όταν θα είναι έτοιμο το σχέδιο, είμαι και στην διάθεση της Επιτροπής Οδικής Ασφάλειας να το συζητήσουμε. Προτού έρθει και στην Επιτροπή, βεβαίως θα διαβουλευθώ και με τα κόμματα, προκειμένου να καταθέσουμε ένα σχέδιο το οποίο, αν μη τι άλλο ευχής έργον θα ήταν να έχει μια ευρύτερη πολιτική συναίνεση όσον αφορά την κατάθεση του. Ευχαριστώ πολύ.

**ΝΙΚΟΛΑΟΣ ΤΑΓΑΡΑΣ (Αντιπρόεδρος της Επιτροπής):** Ευχαριστούμε τον Υφυπουργό Υποδομών και Μεταφορών τον κ. Ιωάννη Κεφαλογιάννη. Ο κ. Σπίρτζης, έχει τον λόγο.

**ΧΡΗΣΤΟΣ ΣΠΙΡΤΖΗΣ:** Για ένα λεπτό, μια διευκρίνιση θέλω. Δεν κατάλαβα κ. Υπουργέ. Εσείς, καταργήσατε ένα νόμο, δεν περάσατε ένα καινούργιο πλαίσιο. Το άλλοθι που το κάνατε αυτό ήταν, ότι εκκρεμούσαν τότε 110.000 νέες άδειες οδήγησης. Σήμερα, μας αποκαλύπτεται, ότι ήταν και οι ανανεώσεις των υπερηλίκων. Πολύ ωραία.

**ΙΩΑΝΝΗΣ ΚΕΦΑΛΟΓΙΑΝΝΗΣ (Υφυπουργός Υποδομών και Μεταφορών):** Δεν είπα αυτό κ. Σπίρτζη. 110 ήταν οι νέες. Εγώ, σας είπα, ότι αυτή τη στιγμή έχουν εκδοθεί σε όλη την επικράτεια…

**ΧΡΗΣΤΟΣ ΣΠΙΡΤΖΗΣ:** 80.000. Αυτό μας είπατε, μαζί με τις ανανεώσεις των υπερηλίκων.

**ΙΩΑΝΝΗΣ ΚΕΦΑΛΟΓΙΑΝΝΗΣ (Υφυπουργός Υποδομών και Μεταφορών):** Ναι. Αυτό σημαίνει, ότι υπάρχουν και εκκρεμούσες άδειες.

**ΧΡΗΣΤΟΣ ΣΠΙΡΤΖΗΣ:** Καλά, εντάξει, έχουν περάσει ξέρετε 4-5 μήνες.

**ΙΩΑΝΝΗΣ ΚΕΦΑΛΟΓΙΑΝΝΗΣ (Υφυπουργός Υποδομών και Μεταφορών):** Σωστά.

**ΧΡΗΣΤΟΣ ΣΠΙΡΤΖΗΣ:** Αυτοί που είχαν τέτοια ανάγκη, όπως λέγατε… Καλό θα ήταν βέβαια από το σύστημα του Υπουργείου να μας πείτε πόσες ήταν οι ανανεώσεις. Για να είναι και ενήμερος ο πολίτης και να μας κρίνει πόσο φερέγγυα είναι αυτά που λέγαμε πριν 2-3 μήνες, όταν καταργήσατε το νόμο. Τότε όμως είχατε δεσμευθεί, ότι θα κάνετε μια επιτροπή. Εμείς, δεν έχουμε βρει πουθενά Υπουργική απόφαση που να θεσμοθετεί αυτή την Επιτροπή. Είχατε πει, ότι θα ήταν οι εκπρόσωποι των φορέων, θα συμμετείχαν. Εδώ, έρχεστε και μας λέτε τώρα για την Επιτροπή Οδικής Ασφάλειας. Ίσως, αν έχετε κάνει μια άτυπη επιτροπή, - εντάξει, δικαίωμά σας είναι - αλλά αυτό που είχατε δεσμευθεί απέναντι στο κοινοβούλιο, ότι θα κάνετε ειδική επιτροπή, που θα συμμετέχουν οι εκπρόσωποι των φορέων και θα μας φέρετε με ένα συγκεκριμένο χρονοδιάγραμμα, μέχρι το τέλος του χρόνου το νέο σχέδιο νόμου, δεν το έχουμε δει πουθενά. Ούτε στο ΔΙΑΥΓΕΙΑ, ούτε στην σελίδα του Υπουργείου, ούτε πουθενά. Περνάνε οι μήνες.

 **ΙΩΑΝΝΗΣ ΚΕΦΑΛΟΓΙΑΝΝΗΣ (Υφυπουργός Υποδομών και Μεταφορών):** Κύριε συνάδελφε, προτρέχετε. Σας είπα πριν και δεσμεύομαι, ότι θα είμαστε απόλυτα συνεπείς στο χρονοδιάγραμμα που είχαμε θέσει. Ξέρετε πολύ καλά, το χρονοδιάγραμμα που είχαμε πει ήταν 6 + 3 μήνες. Εγώ, θα σας πω, ότι θα πάμε στο πρώτο χρονοδιάγραμμα. Υπάρχει η Επιτροπή, η οποία αυτή τη στιγμή ατύπως επεξεργάζεται και τυπικά θα τα δείτε και τις επόμενες ημέρες. Σας είπα και προηγουμένως και θα το πω κ. συνάδελφε και δημοσίως. Εγώ, έχω απόλυτη εμπιστοσύνη στα διοικητικά στελέχη του Υπουργείου. Κάνουν εξαιρετική δουλειά.

**ΝΙΚΟΛΑΟΣ ΤΑΓΑΡΑΣ (Αντιπρόεδρος της Επιτροπής):** Χαίρομαι που συμφωνεί ο κ. Σπίρτζης και ο Υφυπουργός για τους εργαζόμενους στο χώρο. Κάνουν καλά τη δουλειά τους. Τον λόγο έχει ο συνάδελφος ο κ. Ανδρέας Κατσανιώτης.

**ΑΝΔΡΕΑΣ ΚΑΤΣΑΝΙΩΤΗΣ:** Με αφορμή αυτά που είπε ο πρώην υπουργός, ο κ. Σπίρτζης, θα ήθελα να ρωτήσω, για τον προηγούμενο νόμο, τι βρήκατε στο Υπουργείο για τις άδειες οδήγησης;

**ΝΙΚΟΛΑΟΣ ΤΑΓΑΡΑΣ (Αντιπρόεδρος της Επιτροπής):** Το λόγο έχει ο κ. Μπουκώρος.

**ΧΡΗΣΤΟΣ ΜΠΟΥΚΩΡΟΣ:** Κύριε Υφυπουργέ, θα ήθελα να μας πείτε, βέβαια, είναι κοινοτυπία να επαναλάβω το ιστορικό πλαίσιο σχέσεων και φιλίας των δύο χωρών, όπως και να επαναλάβω το γεγονός που ακούστηκε ήδη στην επιτροπή, ότι η Σερβία βρίσκεται σε προενταξιακές διαδικασίες με την Ε.Ε., σε τι και αν αυτή η κύρωση διευκολύνει και τις επαγγελματικές μεταφορές, πέραν των διευκολύνσεων που προσφέρει στους πολίτες των δύο χωρών, διότι μιλάμε για δύο γειτονικά κράτη, που λειτουργούν μέσα σε ένα πλαίσιο ιστορικών δεσμών και με μια υφιστάμενη οικονομική συνεργασία η οποία υπάρχει, θα ήθελα να εξηγήσετε προς τα μέλη της επιτροπής, αν με την κύρωση αυτή διευκολύνονται και οι επαγγελματικές χερσαίες μεταφορές. Ευχαριστώ πολύ.

**ΝΙΚΟΛΑΟΣ ΤΑΓΑΡΑΣ (Αντιπρόεδρος της Επιτροπής):** Το λόγο έχει ο κ. Υπουργός.

**ΙΩΑΝΝΗΣ ΚΕΦΑΛΟΓΙΑΝΝΗΣ (Υφυπουργός Υποδομών και Μεταφορών):** Το είπα βέβαια και προηγουμένως κατά την εισαγωγή μου, ότι με το φιλικό κράτος της σερβικής δημοκρατίας, πέραν των διακρατικών πολύχρονων και ιστορικών δεσμών, μας συνδέει και μια σειρά από συμφωνίες και συνεργασίες, οι οποίες, και το λέω, ευτυχώς, διαχρονικά, όλες οι κυβερνήσεις, έχουν βάλει και το λιθαράκι τους. Μια απ' αυτές είναι και αυτή η συμφωνία που κυρώνουμε σήμερα.

Είπα, προηγουμένως, όμως, ότι επειδή ακριβώς η χώρα μας, αυτή τη στιγμή, έχει μια γεωστρατηγική σχέση τέτοια που της επιτρέπει να αποτελέσει την πύλη εισόδου των προϊόντων όχι μόνο από την Ασία, αλλά και άλλες ροές προς την κεντρική Ευρώπη, αυτή τη στιγμή, συνεχίζουμε μια συνεργασία που υπάρχει στο θέμα των οδικών και σιδηροδρομικών μεταφορών και είναι κάτι το οποίο, πιστεύω, ότι θα τύχει της στήριξης των περισσότερων πτερύγων της Βουλής. Είναι εξάλλου κάτι το οποίο είχαν ξεκινήσει και οι προηγούμενες κυβερνήσεις.

Ανέφερα, για παράδειγμα, τον εκσυγχρονισμό της σιδηροδρομικής σύνδεσης Βελιγραδίου-Σκοπίων-Θεσσαλονίκης και Πειραιά, κάτι που αντιλαμβάνεστε, κυρίες και κύριοι συνάδελφοι, το τι προστιθέμενη αξία μπορεί να προσδώσει στη χώρα, ειδικότερα μετά και την αναβάθμιση του λιμένος του Πειραιά τα τελευταία περίπου δέκα χρόνια, αλλά και την επικείμενη αναβάθμιση του αντίστοιχου λιμένος στη Θεσσαλονίκη. Βεβαίως, όπως είπα και προηγουμένως, δεν αρκούν μόνο οι λιμενικές εγκαταστάσεις, αλλά είναι απαραίτητες και οι αντίστοιχες οδικές και σιδηροδρομικές, προκειμένου, όλα αυτά τα προϊόντα, οι υπηρεσίες και οι επιβάτες, να μπορούν να μεταφέρονται με ένα σύγχρονο τρόπο, στην καρδιά της κεντρικής και βορείου Ευρώπης. Ο πιο σύντομος δρόμος, προκειμένου να συμβεί αυτό, είναι μέσω της οδικής ή σιδηροδρομικής σύνδεσης της βορείου Ελλάδος με την κεντρική Ευρώπη.

Στο πλαίσιο, λοιπόν, αυτό, τόσο οι εποπτευόμενοι φορείς του υπουργείου, αλλά βεβαίως και το ίδιο το υπουργείο, έχουν προχωρήσει σε μια σειρά από αναβαθμίσεις και μελέτες, όσον αφορά είτε σε σιδηροδρομικά σημεία, είτε ακόμα και οδικά σημεία, όπου στην ουσία, θα καταστήσουν τη συνδεσιμότητα της χώρας μας με τις χώρες των δυτικών Βαλκανίων σε τέτοιο βαθμό, ώστε πραγματικά, να μπορέσουμε να προχωρήσουμε το σχέδιο αυτό που σας περιέγραψα προηγουμένως. Σίγουρα, θα έχουμε την ευκαιρία να συζητήσουμε και άλλες φορές, εδώ, στην ελληνική Βουλή, όλα αυτά τα ζητήματα,, γιατί είναι κάτι, το οποίο, νομίζω, αφορά την συνολική περιοχή των Βαλκανίων, σε κάθε περίπτωση, όμως, νομίζω, ότι τέτοιου είδους συνεργασίες, μπορούν να αποτελέσουν το έναυσμα ακριβώς για μια περισσότερη εμβάθυνση μεταξύ των κρατών των δυτικών Βαλκανίων, της χώρας μας, η οποία χώρα μας, παίζει και έναν ρόλο, αν θέλετε, παιδευτικό προς αυτές τις χώρες, διότι μην ξεχνάτε, ότι όλες αυτές οι χώρες των δυτικών Βαλκανίων, μας βλέπουν ως τη χώρα εκείνη που μπορεί να τους βοηθήσει στην ενταξιακή τους προοπτική και νομίζω, ότι είναι πολύ θετικό, ότι διαχρονικά, η Ελλάδα, έχει ως βασική της θέση, την ενίσχυση των ενταξιακών σχέσεων και προοπτικών αυτών των χωρών προς την Ε.Ε..

Σας ευχαριστώ πολύ.

**ΝΙΚΟΛΑΟΣ ΤΑΓΑΡΑΣ (Αντιπρόεδρος της Επιτροπής):** Το λόγο έχει η κυρία Πέρκα.

**ΘΕΟΠΙΣΤΗ ΠΕΡΚΑ ( Εισηγήτρια της Μειοψηφίας):** Έχουμε θέσει ένα ερώτημα που αφορά το στρατόπεδο Γκόνου στη Θεσσαλονίκη πως ήταν ενταγμένο σε ένα σχεδιασμό άξιου πλάνου για τα logistics, πως είναι ένας χώρος που είχαν προχωρήσει οι αγωνιστικές διαδικασίες, είχε γίνει αφαίρεση ναρκών κ.λπ.. Ακούσαμε τον Πρωθυπουργό να λέει ότι θα γίνει ελεύθερη οικονομική ζώνη. Διαφωνούμε φυσικά, αλλά κυρίως έχει τεθεί μια ερώτηση εδώ και πολύ καιρό, μάλλον δεν ξέρω αν θα πρέπει να γίνει επίκαιρη, γιατί τώρα μιλάμε για μεταφορές, σιδηροδρομικές μεταφορές με τις χώρες των Βαλκανίων και τη Βόρεια Ευρώπη, ένα κέντρο logistic στη Θεσσαλονίκη είναι απαραίτητο. Γιατί δεν προχωρά και που βρίσκεται;

**ΝΙΚΟΛΑΟΣ ΤΑΓΑΡΑΣ (Αντιπρόεδρος της Επιτροπής):** Το λόγο έχει ο κ. Κεφαλογιάννης.

**ΙΩΑΝΝΗΣ ΚΕΦΑΛΟΓΙΑΝΝΗΣ (Υφυπουργός Υποδομών και Μεταφορών):** Κυρία Πέρκα, προφανώς μιλώντας για μεταφορές το θέμα των logistics αποτελεί ένα βασικό κρίκο σε όλη αυτή την αλυσίδα. Πρόσφατα μάλιστα είχα τη χαρά να παρευρίσκομαι στη συζήτηση και συνάντηση που είχε κάνει η Επιτροπή της εφοδιαστικής αλυσίδας, όπου όλοι οι φορείς του κλάδου μπόρεσαν και συνεισέφεραν επί του ζητήματος απόψεις πολύ σημαντικές, διότι αφορούν είτε τον ακαδημαϊκό χώρο, είτε τον πολιτικό χώρο και κυρίως το χώρο της αγοράς που είναι οι άνθρωποι οι οποίοι ασχολούνται με το συγκεκριμένο ζήτημα και μπορούν να μας πουν στην πράξη που ενδεχομένως χωλαίνει.

Αυτό το οποίο τουλάχιστον συμφωνήσαμε όλοι, είναι ότι δεν έχει πολύ μεγάλη σημασία να πούμε ότι κάνουμε actions plans, γιατί υπάρχουν 36 δράσεις όσον αφορά το κομμάτι των logistics και στην ουσία να φτάνουμε σε ένα σημείο και να λέμε τα μισά γίνανε ενδεχομένως μερικώς, το θέμα είναι να εντοπίσουμε συγκεκριμένους στόχους. Για παράδειγμα υπήρχαν 36 δράσεις εκ των οποίων τώρα που κάνουμε αν θέλετε μια σύνοψη του που βρισκόμαστε, περίπου τα μισά δυστυχώς δεν έχουν προχωρήσει, δεν έχουν πιάσει τα χρονοδιαγράμματα. Δεν θα πω εγώ ποιος φταίει ποιος δεν φταίει. Το θέμα είναι ότι από τα 36 να εντοπίσουμε ποια πραγματικά είναι εκείνα τα οποία στην πράξη θα μπορέσουν να συνεισφέρουν στο χώρο, ένας πολύ σημαντικός χώρος για παράδειγμα τέθηκε θέμα των logistics πράγματι στη Θεσσαλονίκη.

Σας είπα και προηγουμένως το να μιλάμε για ένα λιμάνι στη Θεσσαλονίκη χωρίς να υπάρχει ο χώρος για παράδειγμα το logistic, ή χωρίς να υπάρχει σιδηροδρομική σύνδεση η οδική σύνδεση προς τις όμορες χώρες προφανώς είναι μια ατελής αλυσίδα, γιατί όλοι αυτοί ξέρετε πολύ καλά και ίσως καλύτερα από μένα, ότι όλη αυτή είναι κρίκοι μιας ενιαίας αλυσίδας. Το θέμα λοιπόν που μου θέτετε, είναι από τα βασικά θέματα τα οποίο μας έχουν απασχολήσει, είναι ανοιχτό και νομίζω ότι το επόμενο διάστημα θα είμαστε και πιο συγκεκριμένοι να σας απαντήσουμε τελικά τι θα συμβεί ακόμα και με αυτή την περίπτωση. Δεν έχει κλείσει, πράγματι, υπάρχουν διάφορες σκέψεις, αλλά ακόμα και σε αυτό το ζήτημα εγώ θα είμαι στη διάθεσή της Επιτροπής για να το συζητήσουμε και να μπορούμε να διαμορφώσουμε μια άποψη.

 **ΝΙΚΟΛΑΟΣ ΤΑΓΑΡΑΣ (Αντιπρόεδρος της Επιτροπής):** Το λόγο έχει ο κ. Λογιάδης.

**ΓΕΩΡΓΙΟΣ ΛΟΓΙΑΔΗΣ:** Καίνε αυτά τα προβλήματα, ο ΒΟΑΚ μας καίει στην Κρήτη και το ξέρει πολύ καλά ο κ. Κεφαλογιάννης, όπως και το αεροδρόμιο στο Καστέλι. Εγώ και ως ξενοδόχος που είμαι στην Κρήτη και περνάνε τα αεροπλάνα από πάνω μου στο υπάρχον αεροδρόμιο, δεν το θεωρώ σωστό το Καστέλι. Το συζητάω με τους tour operators και το βλέπουν και αυτοί αντίθετο, όπως οι εσωτερικές πτήσεις και αυτές θα ακριβύνουν. Δηλαδή αυτό το Καστέλι από πολλές πλευρές έχει μεγάλες αντιδράσεις. Ευχαριστώ πολύ.

 **ΝΙΚΟΛΑΟΣ ΤΑΓΑΡΑΣ (Αντιπρόεδρος της Επιτροπής):** Το λόγο έχει ο κ. Κεφαλογιάννης.

 **ΙΩΑΝΝΗΣ ΚΕΦΑΛΟΓΙΑΝΝΗΣ (Υφυπουργός Υποδομών και Μεταφορών):** Κύριε συνάδελφε, εσείς ως ξενοδόχος του Νότου θα πρέπει να μας ζητάτε το ΝΟΑΚ, τον νοτιοδυτικό άξονα, χαριτολογώντας. Κοιτάξτε, το θέμα του αεροδρομίου του Καστελίου είναι μια ειλημμένη απόφαση, δεν υπάρχει πισωγύρισμα και σας λέω ότι θα γίνει και μάλιστα πολύ σύντομα θα προχωρήσουν και οι πρόδρομες εργασίες για το Καστέλι. Αντίστοιχες ανακοινώσεις θα κάνει ο Υπουργός Υποδομών και Μεταφορών κ. Καραμανλής και μάλιστα σύντομα θα κατέβει και στην Κρήτη.

 Τώρα, όσον αφορά τον ΒΟΑΚ μη μου θέτετε το ζήτημα και ως Κρητικός και εγώ θα σας απαντήσω ότι δυστυχώς αυτό που είπαμε από την πρώτη στιγμή που είχαμε την τιμή να αναλάβουμε την ηγεσία του Υπουργείου Υποδομών και Μεταφορών, δυστυχώς, είχαμε μείνει πάρα πολύ πίσω, παρά τις όποιες θεωρητικές εξαγγελίες της προηγούμενης ηγεσίας.

Τι εννοώ με αυτό. Δεν υπήρχε δυστυχώς, καμία μελέτη, ούτε καν ωριμότητα κάποιων προμελετών, προχωράμε κανονικά τις διαδικασίες. Νομίζω, το επόμενο διάστημα, όπως έχουμε δεσμευτεί, θα γίνουν συγκεκριμένες ανακοινώσεις. Δηλαδή, συγκεκριμένα χρονοδιαγράμματα, ώστε να ξέρει και ο λαός στην Κρήτη, τι να περιμένει όσον αφορά τις μελέτες και την κατασκευή και ποιο θα είναι το χρηματοδοτικό μοντέλο. Νομίζω ότι θα είναι κάτι το οποίο θα ικανοποιεί το σύνολο του κόσμου. Για να πούμε και αλήθειες, δυστυχώς, αυτό το οποίο είχαμε διαπιστώσει τα προηγούμενα χρόνια, είναι ότι γινόντουσαν σπασμωδικές κινήσεις σε συγκεκριμένα κομμάτια του βόρειου οδικού άξονα, δεν πήγαμε ποτέ δηλαδή, ενιαία ως Κρήτη να διεκδικήσουμε αυτό το έργο. Δηλαδή, γίνανε κάποια κομμάτια, για παράδειγμα στις εισόδους των πόλεων στο Ηράκλειο, στο Ρέθυμνο ή στα Χανιά, ποτέ το έργο δεν πήγε ως ενιαίο. Νομίζω, ότι τώρα είναι μια χρυσή ευκαιρία, προκειμένου να προχωρήσουμε αυτή την διαδικασία.

 Να πω, όμως, παράλληλα ότι μέχρι να γίνει αυτό το μεγάλο έργο που λέγεται βόρειος οδικός άξονας, θα γίνουν αντίστοιχες παρεμβάσεις οδικής ασφάλειας σε συγκεκριμένα τμήματα του βόρειου οδικού άξονα, που αυτή τη στιγμή έχουν εντοπιστεί. Έχουν ωριμάσει οι μελέτες, μπορώ να σας πω ότι εντός του 2020 θα γίνουν και οι αντίστοιχες δημοπρατήσεις, προκειμένου σε αυτά τα σημεία να δούμε κάποιες παρεμβάσεις, που τουλάχιστον θα ελαττώσουν τον κίνδυνο σε αυτό το μεγάλο έργο. Με αυτή την ευκαιρία να πω και κάτι άλλο. Ο βόρειος οδικός άξονας, είναι ένα εμβληματικό έργο για την Κρήτη, αλλά ξέρετε πολύ καλά, ότι δυστυχώς δεν είναι μόνο θέμα κατάστασης των δρόμων, δεν είναι μόνο θέμα της κατάστασης γενικώς του οδοστρώματος, είναι μια γενικότερη νοοτροπία που πρέπει να αλλάξει.

Δυστυχώς, σε αυτό ως Κρήτη, έχουμε μείνει πάρα πολύ πίσω. Αναφέρομαι στην κατανάλωση του αλκοόλ, αναφέρομαι στην οδήγηση χωρίς ζώνη, χωρίς κράνος και αυτό πρέπει να το λέμε όλοι δημόσια. Γιατί ξέρετε, είναι πολύ εύκολο να πυροβολούμε διαχρονικά τις κυβερνήσεις, ότι ενδεχομένως δεν προχώρησαν κάποια έργα, αλλά όταν βλέπουμε για παράδειγμα ότι τα περισσότερα ατυχήματα συμβαίνουν είτε εντός των πόλεων με μικρή ταχύτητα είτε στο επαρχιακό δίκτυο, δεν μας φταίει κανείς ΒΟΑΚ και δεν μας φταίει καμία Εθνική Αθηνών - Θεσσαλονίκης. Ευχαριστώ πολύ.

**ΝΙΚΟΛΑΟΣ ΤΑΓΑΡΑΣ (Αντιπρόεδρος της Επιτροπής):** Ευχαριστούμε πολύ τον κύριο Υφυπουργό, γιατί έδωσε απαντήσεις και μάλιστα ουσιαστικές και συγκεκριμένες και σε θέματα πέρα από το θέμα της ημερήσιας διάταξης που συζητάμε σήμερα στην Επιτροπή μας.

Σε αυτό το σημείο, κυρίες και κύριοι συνάδελφοι, ολοκληρώθηκε η συζήτηση επί του σχεδίου νόμου του Υπουργείου Υποδομών και Μεταφορών «Κύρωση της Συμφωνίας μεταξύ της Ελληνικής Δημοκρατίας και της Δημοκρατίας της Σερβίας για την αμοιβαία αναγνώριση των αδειών οδήγησης».

Ανακεφαλαιώνουμε με τις θέσεις των κομμάτων. Όπως προκύπτει από τις τοποθετήσεις των Εισηγητών και των Ειδικών Αγορητών:

η Νέα Δημοκρατία ψηφίζει υπέρ,

ο ΣΥΡΙΖΑ ψηφίζει υπέρ,

το Κίνημα Αλλαγής ψηφίζει υπέρ,

το ΚΚΕ επιφυλάσσεται,

η Ελληνική Λύση ψηφίζει υπέρ και

το ΜέΡΑ 25 ψηφίζει υπέρ**.**

Επομένως, το σχέδιο νόμου του Υπουργείου Υποδομών και Μεταφορών «Κύρωση της Συμφωνίας μεταξύ της Ελληνικής Δημοκρατίας και της Δημοκρατίας της Σερβίας για την αμοιβαία αναγνώριση των αδειών οδήγησης», γίνεται δεκτό επί της αρχής, επί των άρθρων και στο σύνολό του, κατά ευρυτάτη πλειοψηφία.

Στο σημείο αυτό έγινε η γ΄ ανάγνωση του καταλόγου των μελών της Επιτροπής. Παρόντες ήταν οι βουλευτές κ.κ. Μπουκώρος Χρήστος, Σούκουλη-Βιλιάλη Μαρία-Ελένη (Μαριλένα), Ταγαράς Νικόλαος, Τζούφη Μερόπη, Σπίρτζης Χρήστος και Πέρκα Θεοπίστη (Πέτη).

Τέλος και περί ώρα 14.15΄ λύθηκε η συνεδρίαση.

**Ο ΑΝΤΙΠΡΟΕΔΡΟΣ ΤΗΣ ΕΠΙΤΡΟΠΗΣ Ο ΓΡΑΜΜΑΤΕΑΣ**

 **ΝΙΚΟΛΑΟΣ ΤΑΓΑΡΑΣ ΜΑΞΙΜΟΣ ΣΕΝΕΤΑΚΗΣ**